b'\n_START_ARTICLE_\nArne\xc5\xbe, Avstrija\n_START_SECTION_\nGeografska lega\n_START_PARAGRAPH_\nObmo\xc4\x8dje ob\xc4\x8dine Arne\xc5\xbea le\xc5\xbei v celoti na obmo\xc4\x8dju Kozjaka, ki je hribovje Labotni\xc5\xa1ke ali Norijskih Alp, ki na vzhodu kon\xc4\x8da ob reki Pesnici.\n_START_SECTION_\nZgodovina\n_START_PARAGRAPH_\nObmo\xc4\x8dje ob\xc4\x8dine je bilo zgodovinsko malo poseljeno hribovito in z gozdom poraslo obmo\xc4\x8dje. Po letu 590 so se tudi na to obmo\xc4\x8dje na poti iz Dravske doline v Gra\xc5\xa1ko kotlino naselili zgodnji Slovenci oz. njihovi predniki za \xc4\x8dasa kne\xc5\xbeevine Karantanije. Od tedaj imamo tudi na tem obmo\xc4\x8dju slovenska ledinska imena ali krajevna imena, ki so bila tudi germanizirana, pa vendar to dokazuje prisotnost sloven\xc5\xa1\xc4\x8dine v teh krajih. Na obmo\xc4\x8dju je potekala severna meja slovansko/slovenske poselitve, ki je bila sicer relativno redka \xe2\x80\x93 predvsem v ni\xc5\xbeje le\xc5\xbee\xc4\x8dih predelih. V 8. stoletju se na obmo\xc4\x8dje redke poselitve doseljujejo Bavarci. Redke slovenske kmetije na zelo redko poseljenem obmo\xc4\x8dju so se \xc5\xbee relativno zgodaj germanizirale.\xc2\xa0\xc2\xbbPre\xc5\xbeivelo\xc2\xab\xc2\xa0je le nekaj ledinskih imen in nekaj slovenskih dru\xc5\xbeinskih priimkov kot so: Praznik, Vezonik, Robnik, Gaber, Habisch (Habi\xc4\x8d), Ramschak (Ram\xc5\xa1ak), Grabitz (Grabi\xc4\x8d), Suppan (Zupan), Wruss (Brus). Skoraj nih\xc4\x8de od nosilcev teh priimkov se danes ne opredeljuje kot Slovenec. Obmo\xc4\x8dje ob\xc4\x8dine Arne\xc5\xbe je bilo v 11. stoletju v posesti/lasti Spanheimov. Domnevamo, da je eden od njihovih vitezov zgradil stolpast grad Arne\xc5\xbe, pri tem pa so nem\xc5\xa1ki kolonisti ob vzno\xc5\xbeju grajskega hriba ustanovili naselje enakega imena. Kot zgodovinska rojstna letnica Arne\xc5\xbea je ugotovljeno leto 1140, ko je na gradu in gospostvu izpri\xc4\x8dano de\xc5\xbeelno sodi\xc5\xa1\xc4\x8de. Leta 1147 je po smrti grofa Bernarda Spanheimskega pre\xc5\xa1el v de\xc5\xbeelnokne\xc5\xbejo last. Iz listin ugotovimo, da se Arne\xc5\xbe prvi\xc4\x8d leta 1280 omenja kot trg, sprva kot burgundska naselbina. Ime Arne\xc5\xbe lahko ka\xc5\xbee tudi na graditelja ali prvega lastnika gradu: "Arnova skala" = Arnfels. Leta 1278 bilo naselje povzdignjeno v trg oziroma dobilo tr\xc5\xa1ke pravice. Grad Arne\xc5\xbe se v listinah po letu 1212 pojavi kot castrum Arnuelse in je bil sprva v lasti Gospodov Cmure\xc5\xa1kih, ki se tega leta pravdajo in poravnajo s samostanom iz Reuna. Ko Reinbert II. Cmure\xc5\xa1ki leta 1242 umre, si grad in gospostvo podredi kot fevd \xc5\xa1tajerski vojvoda. Po letu 1246 je Arne\xc5\xbe pri\xc5\xa1el v last nad\xc5\xa1kofije Salzburg. Nad\xc5\xa1kof je grad in gospostvo podelil v fevd de\xc5\xbeelnemu knezu, ki je v sekundarni fevd Arne\xc5\xbe podelil Vovrbr\xc5\xa1kim grofom. Ne\xc5\xbea Vovbr\xc5\xa1ka je s poroko to posest prinesla v dru\xc5\xbeino Pfannber\xc5\xa1kih. Po neuspeli zaroti grofa Ulrika Pfannber\xc5\xa1kega proti vojvodi Albrehtu I. Leta 1293, je vojvoda grad Ulriku odvzel. Vojvoda Friderik Lepi je leta 1318 za pokritje svojih dolgov grad in gospostvo izro\xc4\x8dil salzbur\xc5\xa1kemu nad\xc5\xa1kofu. Ta je posest podelil v fevd Frideriku III. Walsee iz Gradca. Na za\xc4\x8detku 15. stoletja je grad dvakrat pogorel, nepopravljenega sta v fevd in v popravilo leta 1433 prejela brata Viljem in Ivan Reispergerja. Kraj je v svoji zgodovini do\xc5\xbeivel dva velika uni\xc4\x8denja: prvi\xc4\x8d opusto\xc5\xa1enje ob Tur\xc5\xa1kem vpadu leta 1532 in drugi\xc4\x8d v po\xc5\xbearu, ki je divjal po tr\xc5\xa1kem naselju leta 1825._NEWLINE_Kraj je leta 1788 postal samostojna \xc5\xbeupnija. Prej je spadal pod prafaro Sv. Ivana v Saggautalu. Sedanja farna cerkev Marije Matere Bo\xc5\xbeje je bila zgrajena med leti 1714-1717 na mestu prej\xc5\xa1nje cerkve iz 15. stoletja. V srednjem veku je kraj cvetel od trgovine, saj je bil na t.i. Radgonski vinski cesti, ki je iz Radgone preko Arne\xc5\xbea in Vol\xc5\xa1perka tovorila sadje in vino na Gornjo \xc5\xa0tajersko._NEWLINE_V Arne\xc5\xbeu je bilo od leta 1850 Okro\xc5\xbeno sodi\xc5\xa1\xc4\x8de, ki je bilo ukinjeno leta 1976 in pristojnost prenesena v Lipnico. Kraj je nazadoval med obema vojnama, propadanje se je ustavilo po letu 1945.'